title: Εκτελεστικός κανονισμός (ΕΕ) 2015/1490 της Επιτροπής, της 3ης Σεπτεμβρίου 2015, σχετικά με την έγκριση του παρασκευάσματος καρβακρόλης, κινναμωμαλδεΰδης και ελαιορητίνης πιπεριάς ως πρόσθετης ύλης ζωοτροφών για τα κοτόπουλα προς πάχυνση (κάτοχος της άδειας Pancosma France S.A.S.) (Κείμενο που παρουσιάζει ενδιαφέρον για τον ΕΟΧ)

text:
               4.9.2015

               EL

               Επίσημη Εφημερίδα της Ευρωπαϊκής Ένωσης

               L 231/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1490 ΤΗΣ ΕΠΙΤΡΟΠΉΣ
   της 3ης Σεπτεμβρίου 2015
   σχετικά με την έγκριση του παρασκευάσματος καρβακρόλης, κινναμωμαλδεΰδης και ελαιορητίνης πιπεριάς ως πρόσθετης ύλης ζωοτροφών για τα κοτόπουλα προς πάχυνση (κάτοχος της άδειας Pancosma France S.A.S.)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1831/2003 προβλέπει τη χορήγηση άδειας κυκλοφορίας για τις πρόσθετες ύλες που χρησιμοποιούνται στη διατροφή των ζώων και καθορίζει τους όρους και τις διαδικασίες για τη χορήγηση της άδειας αυτής.

               (2)

               Σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκε αίτηση για την έγκριση του παρασκευάσματος καρβακρόλης, κινναμωμαλδεΰδης και ελαιορητίνης πιπεριάς. Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

               (3)

               Η αίτηση αφορά την έγκριση του παρασκευάσματος καρβακρόλης, κινναμωμαλδεΰδης και ελαιορητίνης πιπεριάς ως πρόσθετης ύλης ζωοτροφών για τα κοτόπουλα προς πάχυνση, το οποίο ταξινομείται στην κατηγορία πρόσθετων υλών «ζωοτεχνικές πρόσθετες ύλες».

               (4)

               Η Ευρωπαϊκή Αρχή για την Ασφάλεια των Τροφίμων («η Αρχή»), στη γνωμοδότηση που εξέδωσε στις 27 Ιανουαρίου 2015 (2), κατέληξε στο συμπέρασμα ότι, υπό τις προτεινόμενες συνθήκες χρήσης, το παρασκεύασμα καρβακρόλης, κινναμωμαλδεΰδης και ελαιορητίνης πιπεριάς δεν έχει δυσμενείς επιδράσεις στην υγεία των ζώων, στην υγεία του ανθρώπου ή στο περιβάλλον και ότι έχει τη δυνατότητα να βελτιώσει τον δείκτη απόδοσης της ζωοτροφής στα κοτόπουλα προς πάχυνση. Η Αρχή δεν θεωρεί ότι υπάρχει ανάγκη θέσπισης ειδικών απαιτήσεων παρακολούθησης μετά τη διάθεση της πρόσθετης ύλης στην αγορά. Η Αρχή επαλήθευσε επίσης την έκθεση σχετικά με τη μέθοδο ανάλυσης της πρόσθετης ύλης ζωοτροφών στις ζωοτροφές, η οποία υποβλήθηκε από το εργαστήριο αναφοράς που συστάθηκε με τον κανονισμό (ΕΚ) αριθ. 1831/2003.

               (5)

               Από την αξιολόγηση του παρασκευάσματος καρβακρόλης, κινναμωμαλδεΰδης και ελαιορητίνης πιπεριάς προκύπτει ότι πληρούνται οι όροι που προβλέπονται για τη χορήγηση άδειας στο άρθρο 5 του κανονισμού (ΕΚ) αριθ. 1831/2003. Ως εκ τούτου, θα πρέπει να επιτραπεί η χρήση του εν λόγω παρασκευάσματος, όπως καθορίζεται στο παράρτημα του παρόντος κανονισμού.

               (6)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παρασκεύασμα που προσδιορίζεται στο παράρτημα και υπάγεται στην κατηγορία πρόσθετων υλών «ζωοτεχνικές πρόσθετες ύλες» και στη λειτουργική ομάδα «άλλες ζωοτεχνικές πρόσθετες ύλες» επιτρέπεται να χρησιμοποιείται ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 3 Σεπτεμβρίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 268 της 18.10.2003, σ. 29.

      (2)  EFSA Journal 2015·13(2):4011.

      ΠΑΡΑΡΤΗΜΑ

                  Αριθμός αναγνώρισης της πρόσθετης ύλης

                  Επωνυμία του κατόχου της άδειας

                  Πρόσθετη ύλη

                  Σύνθεση, χημικός τύπος, περιγραφή, αναλυτική μέθοδος

                  Είδος ή κατηγορία ζώων

                  Μέγιστη ηλικία

                  Ελάχιστη περιεκτικότητα

                  Μέγιστη περιεκτικότητα

                  Άλλες διατάξεις

                  Λήξη της περιόδου ισχύος της άδειας

                  mg/kg πλήρους ζωοτροφής με περιεκτικότητα σε υγρασία 12 %

                     Κατηγορία ζωοτεχνικών πρόσθετων υλών. Λειτουργική ομάδα: Άλλες ζωοτεχνικές πρόσθετες ύλες (βελτίωση των ζωοτεχνικών παραμέτρων).

                  4d11

                  Pancosma France S.A.S.

                  Παρασκεύασμα καρβακρόλης, κινναμωμαλδεΰδης και ελαιορητίνης πιπεριάς

                     Σύνθεση πρόσθετης ύλης

                  Παρασκεύασμα καρβακρόλης, κινναμωμαλδεΰδης και ελαιορητίνης πιπεριάς με το εξής περιεχόμενο:

                              —

                              καρβακρόλη 4,6 % — 5,3 %

                              —

                              κινναμωμαλδεΰδη 2,6 % — 3,2 %

                              —

                              ελαιορητίνη πιπεριάς ≥ 2 % (με περιεκτικότητα αθροίσματος καψαϊκίνης και διυδροκαψαϊκίνης 0,06 % — 0,21 %)

                     Χαρακτηρισμός των δραστικών ουσιών

                              —

                              καρβακρόλη (1) (καθαρότητα ≥ 98 %)
                              C10H14O Αριθμός CAS: 499-75-2

                              —

                              κινναμωμαλδεΰδη (1) (καθαρότητα ≥ 98 %)
                              C9H8O Αριθμός CAS: 104-55-2

                              —

                              ελαιορητίνη πιπεριάς με ελάχιστη περιεκτικότητα αθροίσματος καψαϊκίνης και διυδροκαψαϊκίνης 6 %-7 %

                     Αναλυτική μέθοδος
                      (2)

                  Για τον ποσοτικό προσδιορισμό της καρβακρόλης, της κινναμωμαλδεΰδης, της καψαϊκίνης και της διυδροκαψαϊκίνης στην πρόσθετη ύλη ζωοτροφών:

                              —

                              αέρια χρωματογραφία με ανιχνευτή ιονισμού φλόγας (GC-FID)

                  Κοτόπουλα προς πάχυνση

                  —

                  —

                  100

                              1.

                              Στις οδηγίες χρήσης της πρόσθετης ύλης και του προμείγματος πρέπει να αναφέρονται οι συνθήκες αποθήκευσης και η σταθερότητα έναντι σχηματισμού συσφαιρωμάτων.

                              2.

                              H πρόσθετη ύλη δεν πρέπει να χρησιμοποιείται με άλλες πηγές καρβακρόλης, κινναμωμαλδεΰδης, καψαϊκίνης και διυδροκαψαϊκίνης.

                              3.

                              Για ασφάλεια: Να χρησιμοποιούνται μάσκα προστασίας της αναπνοής, γυαλιά και γάντια κατά τον χειρισμό.

                              4.

                              Ελάχιστη συνιστώμενη δόση: 100 mg/kg πλήρους ζωοτροφής.

                  24 Σεπτεμβρίου 2025

         (1)  JECFA, διαδικτυακή έκδοση: «Specifications for Flavourings». http://www.fao.org/ag/agn/jecfa-flav/index.html#T

         (2)  Πληροφορίες σχετικά με τις αναλυτικές μεθόδους διατίθενται στην ακόλουθη διεύθυνση του εργαστηρίου αναφοράς: https://ec.europa.eu/jrc/en/eurl/feed-additives/evaluation-reports


title: Εκτελεστικός κανονισμός (ΕΕ) αριθ. 957/2013 της Επιτροπής, της 4ης Οκτωβρίου 2013 , για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Bamberger Hörnla / Bamberger Hörnle / Bamberger Hörnchen (ΠΓΕ)]

text:
               5.10.2013

               EL

               Επίσημη Εφημερίδα της Ευρωπαϊκής Ένωσης

               L 263/11

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 957/2013 ΤΗΣ ΕΠΙΤΡΟΠΉΣ
   της 4ης Οκτωβρίου 2013
   για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Bamberger Hörnla / Bamberger Hörnle / Bamberger Hörnchen (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΕ) αριθ. 1151/2012 κατάργησε και αντικατέστησε τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (2).

               (2)

               Σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006, η αίτηση που υπέβαλε η Γερμανία για την καταχώριση της ονομασίας «Bamberger Hörnla» / «Bamberger Hörnle» / «Bamberger Hörnchen» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (3).

               (3)

               Η ένωση «Arche Noah», με έδρα στο Schiltern της Αυστρίας, υπέβαλε ένσταση κατά της καταχώρισης της εν λόγω ονομασίας. Σύμφωνα με το άρθρο 7 παράγραφος 3 του κανονισμού (ΕΚ) αριθ. 510/2006, η Επιτροπή έκρινε την εν λόγω ένσταση μη παραδεκτή, δεδομένου ότι υποβλήθηκε απευθείας στην Επιτροπή, κατά παράβαση επομένως του άρθρου 7 παράγραφος 2 δεύτερο εδάφιο του προαναφερόμενου κανονισμού, σύμφωνα με το οποίο η δήλωση ένστασης υποβάλλεται μέσω των αρμοδίων εθνικών αρχών.

               (4)

               Η ονομασία «Bamberger Hörnla» / «Bamberger Hörnle» / «Bamberger Hörnchen» πρέπει συνεπώς να καταχωριστεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία που αναφέρεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Οκτωβρίου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 343 της 14.12.2012, σ. 1.

      (2)  ΕΕ L 93 της 31.3.2006, σ. 12.

      (3)  ΕΕ C 283 της 19.9.2012, σ. 18.

      ΠΑΡΑΡΤΗΜΑ
      Γεωργικά προϊόντα προοριζόμενα για ανθρώπινη κατανάλωση που απαριθμούνται στο παράρτημα Ι της Συνθήκης:

         Κλάση 1.6.   Φρούτα, λαχανικά και δημητριακά, νωπά ή μεταποιημένα

      ΓΕΡΜΑΝΙΑ
      Bamberger Hörnla/Bamberger Hörnle/Bamberger Hörnchen (ΠΓΕ)


title: Εκτελεστικός κανονισμός (ΕΕ) αριθ. 50/2014 της Επιτροπής, της 20ής Ιανουαρίου 2014 , για την τροποποίηση του εκτελεστικού κανονισμού (ΕΕ) αριθ. 170/2013 σχετικά με τη θέσπιση μεταβατικών μέτρων στον τομέα της ζάχαρης λόγω της προσχώρησης της Κροατίας

text:
               21.1.2014

               EL

               Επίσημη Εφημερίδα της Ευρωπαϊκής Ένωσης

               L 16/11

      ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 50/2014 ΤΗΣ ΕΠΙΤΡΟΠΉΣ

   της 20ής Ιανουαρίου 2014
   για την τροποποίηση του εκτελεστικού κανονισμού (ΕΕ) αριθ. 170/2013 σχετικά με τη θέσπιση μεταβατικών μέτρων στον τομέα της ζάχαρης λόγω της προσχώρησης της Κροατίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη Προσχώρησης της Κροατίας,
   Έχοντας υπόψη την Πράξη Προσχώρησης της Κροατίας, και ιδίως τα άρθρα 41 και 16 σε συνδυασμό με το σημείο 4 του τμήματος 3 στοιχείο α) του παραρτήματος IV,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 170/2013 της Επιτροπής (1) προβλέπει μεταβατικά μέτρα στον τομέα της ζάχαρης λόγω της προσχώρησης της Κροατίας στην Ένωση. Το τμήμα 2 του κεφαλαίου ΙΙ του εν λόγω κανονισμού αφορά τον προσδιορισμό και την απομάκρυνση των πλεοναζουσών ποσοτήτων ζάχαρης που βρίσκονταν στην Κροατία κατά την ημερομηνία προσχώρησής της. Καθορίζονται ιδίως οι προθεσμίες για τον προσδιορισμό των πλεοναζουσών ποσοτήτων ζάχαρης, για την απομάκρυνσή τους και για την παροχή αποδεικτικών στοιχείων της απομάκρυνσης από τους σχετικούς εμπορευομένους στην Κροατία. Καθορίζονται, επίσης, οι περίοδοι αναφοράς που πρέπει να χρησιμοποιούνται για τον υπολογισμό του ποσού που πρέπει να καταβάλει η Κροατία σε περίπτωση που δεν απομακρυνθούν οι πλεονάζουσες ποσότητες.

               (2)

               Λόγω του χρονικού διαστήματος που απαιτείται για τη διεξοδική ανάλυση των στοιχείων που κοινοποίησε η Κροατία και των συζητήσεων με το εν λόγω κράτος μέλος, και για τη διασφάλιση της ορθής εφαρμογής του κεφαλαίου II τμήμα 2 του εκτελεστικού κανονισμού (ΕΕ) αριθ. 170/2013, κρίνεται απαραίτητο να παραταθούν οι προθεσμίες που καθορίζονται στον εν λόγω εκτελεστικό κανονισμό όσον αφορά τον καθορισμό των πλεοναζουσών ποσοτήτων ζάχαρης.

               (3)

               Ο εκτελεστικός κανονισμός (ΕΕ) αριθ. 170/2013 πρέπει, συνεπώς, να τροποποιηθεί αναλόγως.

               (4)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της κοινής οργάνωσης των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο εκτελεστικός κανονισμός (ΕΕ) αριθ. 170/2013 τροποποιείται ως εξής:

               1)

               Στο άρθρο 7 παράγραφος 1, η ημερομηνία «31 Ιανουαρίου 2014» αντικαθίσταται από την ημερομηνία «30 Σεπτεμβρίου 2014»·

               2)

               Στο άρθρο 9 παράγραφος 1, η ημερομηνία «31 Οκτωβρίου 2014» αντικαθίσταται από την ημερομηνία «30 Ιουνίου 2015»·

               3)

               Το άρθρο 10 τροποποιείται ως εξής:

                           α)

                           η ημερομηνία «31 Οκτωβρίου 2014» αντικαθίσταται από την ημερομηνία «30 Ιουνίου 2015»·

                           β)

                           η ημερομηνία «30 Ιουνίου 2015» αντικαθίσταται από την ημερομηνία «29 Φεβρουαρίου 2016»·

               4)

               Το άρθρο 11 τροποποιείται ως εξής:

                           α)

                           στην παράγραφο 1, η ημερομηνία «31 Ιανουαρίου 2015» αντικαθίσταται από την ημερομηνία «30 Σεπτεμβρίου 2015»·

                           β)

                           στην παράγραφο 2 τέταρτο εδάφιο, η ημερομηνία «31 Οκτωβρίου 2014» αντικαθίσταται από την ημερομηνία «30 Ιουνίου 2015»·

               5)

               Το άρθρο 12 τροποποιείται ως εξής:

                           α)

                           στην παράγραφο 1, η ημερομηνία «28 Φεβρουαρίου 2015» αντικαθίσταται από την ημερομηνία «31 Οκτωβρίου 2015»·

                           β)

                           η παράγραφος 2 τροποποιείται ως εξής:

                                       i)

                                       στο πρώτο εδάφιο, η ημερομηνία «31 Οκτωβρίου 2014» αντικαθίσταται από την ημερομηνία «30 Ιουνίου 2015»·

                                       ii)

                                       στο δεύτερο εδάφιο, η ημερομηνία «30 Ιουνίου 2015» αντικαθίσταται από την ημερομηνία «29 Φεβρουαρίου 2016»·

                                       iii)

                                       στο τρίτο εδάφιο, η ημερομηνία «30 Απριλίου 2015» αντικαθίσταται από την ημερομηνία «31 Δεκεμβρίου 2015».

         Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Ιανουαρίου 2014.

            Για την Επιτροπή

            Ο Πρόεδρος

         José Manuel BARROSO

      (1)  Εκτελεστικός κανονισμός (ΕΕ) αριθ. 170/2013 της Επιτροπής, της 25ης Φεβρουαρίου 2013, για τον καθορισμό μεταβατικών μέτρων στον τομέα της ζάχαρης λόγω της προσχώρησης της Κροατίας (ΕΕ L 55 της 27.2.2013, σ. 1).


title: Εκτελεστικός κανονισμός (ΕΕ) αριθ. 76/2012 της Επιτροπής, της 30ής Ιανουαρίου 2012 , για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Holsteiner Katenschinken / Holsteiner Schinken / Holsteiner Katenrauchschinken / Holsteiner Knochenschinken (ΠΓΕ)]

text:
               31.1.2012

               EL

               Επίσημη Εφημερίδα της Ευρωπαϊκής Ένωσης

               L 27/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 76/2012 ΤΗΣ ΕΠΙΤΡΟΠΉΣ
   της 30ής Ιανουαρίου 2012
   για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Holsteiner Katenschinken / Holsteiner Schinken / Holsteiner Katenrauchschinken / Holsteiner Knochenschinken (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 4 πρώτο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 6 παράγραφος 2 πρώτο εδάφιο του κανονισμού (ΕΚ) αριθ. 510/2006, η αίτηση που υπέβαλε η Γερμανία για την καταχώριση της ονομασίας «Holsteiner Katenschinken / Holsteiner Schinken / Holsteiner Katenrauchschinken / Holsteiner Knochenschinken» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης, βάσει του άρθρου 7 του κανονισμού (ΕΚ) αριθ. 510/2006, η εν λόγω ονομασία πρέπει να καταχωριστεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία που αναφέρεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Ιανουαρίου 2012.

            Για την Επιτροπή, εξ ονόματος του Προέδρου,
         Dacian CIOLOȘ

            Μέλος της Επιτροπής

      (1)  ΕΕ L 93 της 31.3.2006, σ. 12.

      (2)  ΕΕ C 109 της 8.4.2011, σ. 6.

      ΠΑΡΑΡΤΗΜΑ
      Γεωργικά προϊόντα προοριζόμενα για ανθρώπινη κατανάλωση τα οποία απαριθμούνται στο παράρτημα Ι της Συνθήκης:

         Κλάση 1.2.   Προϊόντα κρέατος (μαγειρευτά, παστά, καπνιστά κ.λπ.)

      ΓΕΡΜΑΝΙΑ
      Holsteiner Katenschinken / Holsteiner Schinken / Holsteiner Katenrauchschinken / Holsteiner Knochenschinken (ΠΓΕ)


title: Εκτελεστικός κανονισμός (ΕΕ) αριθ. 622/2011 της Επιτροπής, της 24ης Ιουνίου 2011 , σχετικά με τον καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               25.6.2011

               EL

               Επίσημη Εφημερίδα της Ευρωπαϊκής Ένωσης

               L 166/20

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 622/2011 ΤΗΣ ΕΠΙΤΡΟΠΉΣ
   της 24ης Ιουνίου 2011
   σχετικά με τον καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:
   Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού,
   ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει στις 25 Ιουνίου 2011.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Ιουνίου 2011.

            Για την Επιτροπή, εξ ονόματος του Προέδρου,
         José Manuel SILVA RODRÍGUEZ

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ
      Κατ’ αποκοπή τιμές κατά την εισαγωγή για τον προσδιορισμό της τιμής εισόδου ορισμένων οπωροκηπευτικών

                  (EUR/100 kg)

                  Κωδικός ΣΟ

                  Κωδικός των τρίτων χωρών (1)

                  Κατ’ αποκοπή τιμή κατά την εισαγωγή

                  0702 00 00

                  AR

                  23,1

                  MK

                  54,8

                  TR

                  73,2

                  ZZ

                  50,4

                  0707 00 05

                  TR

                  83,7

                  ZZ

                  83,7

                  0709 90 70

                  TR

                  97,5

                  ZZ

                  97,5

                  0805 50 10

                  AR

                  62,3

                  BR

                  40,6

                  TR

                  65,0

                  UY

                  65,6

                  ZA

                  110,3

                  ZZ

                  68,8

                  0808 10 80

                  AR

                  132,6

                  BR

                  78,0

                  CA

                  105,9

                  CL

                  99,5

                  CN

                  118,6

                  NZ

                  109,7

                  US

                  166,4

                  UY

                  91,7

                  ZA

                  92,9

                  ZZ

                  110,6

                  0809 10 00

                  AR

                  89,7

                  TR

                  241,9

                  ZZ

                  165,8

                  0809 20 95

                  TR

                  327,3

                  XS

                  382,4

                  ZZ

                  354,9

                  0809 30

                  EC

                  116,4

                  TR

                  179,1

                  ZZ

                  147,8

         (1)  Ονοματολογία των χωρών που ορίζεται από τον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 235/2013 της Επιτροπής, της 15ης Μαρτίου 2013 , περί καθορισμού της κατ’ αποκοπήν αξίας των προϊόντων αλιείας που αποσύρονται από την αγορά κατά την αλιευτική περίοδο 2013, η οποία λαμβάνεται υπόψη για τον υπολογισμό της οικονομικής αποζημίωσης και της σχετικής προκαταβολής

text:
               16.3.2013

               EL

               Επίσημη Εφημερίδα της Ευρωπαϊκής Ένωσης

               L 74/17

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 235/2013 ΤΗΣ ΕΠΙΤΡΟΠΉΣ
   της 15ης Μαρτίου 2013
   περί καθορισμού της κατ’ αποκοπήν αξίας των προϊόντων αλιείας που αποσύρονται από την αγορά κατά την αλιευτική περίοδο 2013, η οποία λαμβάνεται υπόψη για τον υπολογισμό της οικονομικής αποζημίωσης και της σχετικής προκαταβολής
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση των αγορών των προϊόντων αλιείας και υδατοκαλλιέργειας (1), και ιδίως το άρθρο 21 παράγραφοι 5 και 8,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 104/2000 προβλέπει τη χορήγηση οικονομικής αποζημίωσης στις οργανώσεις παραγωγών που πραγματοποιούν, υπό ορισμένους όρους, αποσύρσεις των προϊόντων που απαριθμούνται στο παράρτημα I μέρη Α και Β του εν λόγω κανονισμού. Το ποσό της εν λόγω οικονομικής αποζημίωσης πρέπει να μειωθεί κατά την καθοριζόμενη κατ’ αποκοπή αξία των προϊόντων που δεν προορίζονται για ανθρώπινη κατανάλωση.

               (2)

               Ο κανονισμός (ΕΚ) αριθ. 2493/2001 της Επιτροπής, της 19ης Δεκεμβρίου 2001, για τη διάθεση ορισμένων προϊόντων αλιείας που έχουν αποτελέσει αντικείμενο απόσυρσης από την αγορά (2) καθορίζει τους τρόπους διάθεσης των αποσυρόμενων από την αγορά προϊόντων. Η κατ’ αποκοπή αξία των εν λόγω προϊόντων για καθέναν από τους τρόπους διάθεσης πρέπει να καθοριστεί λαμβάνοντας υπόψη τον μέσο όρο των εσόδων που μπορούν να προκύψουν από τη διάθεση στα διάφορα κράτη μέλη.

               (3)

               Βάσει του άρθρου 7 του κανονισμού (ΕΚ) αριθ. 2509/2000 της Επιτροπής, της 15ης Νοεμβρίου 2000, περί θεσπίσεως λεπτομερειών εφαρμογής του κανονισμού (ΕΚ) αριθ. 104/2000 του Συμβουλίου όσον αφορά τη χορήγηση οικονομικής αποζημίωσης για αποσύρσεις ορισμένων αλιευτικών προϊόντων (3), ειδικοί κανόνες προβλέπουν ότι, όταν μια οργάνωση παραγωγών ή ένα από τα μέλη της διαθέτει προς πώληση τα προϊόντα της σε κράτος μέλος διαφορετικό από εκείνο στο οποίο είναι αναγνωρισμένη η οργάνωση, ενημερώνεται σχετικά ο φορέας που είναι αρμόδιος για τη χορήγηση της οικονομικής αποζημίωσης. Ο προαναφερόμενος φορέας είναι ο φορέας του κράτους μέλους στο οποίο είναι αναγνωρισμένη η οργάνωση παραγωγών. Θα πρέπει, ως εκ τούτου, η προς αφαίρεση κατ’ αποκοπή αξία να είναι εκείνη που ισχύει στο εν λόγω κράτος μέλος.

               (4)

               Η ίδια μέθοδος υπολογισμού πρέπει να εφαρμοσθεί για τις προκαταβολές της οικονομικής αποζημίωσης που προβλέπονται στο άρθρο 6 του κανονισμού (ΕΚ) αριθ. 2509/2000.

               (5)

               Για να μην παρακωλυθεί η λειτουργία του συστήματος παρέμβασης για το έτος 2013, ο παρών κανονισμός πρέπει να ισχύσει αναδρομικά από την 1η Ιανουαρίου 2013.

               (6)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί με τον κανονισμό (ΕΚ) αριθ. 104/2000,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Για την αλιευτική περίοδο 2013, οι κατ’ αποκοπή αξίες που υπεισέρχονται στον υπολογισμό της οικονομικής αποζημίωσης και των σχετικών προκαταβολών για τα αλιευτικά προϊόντα που αποσύρονται από την αγορά από τις οργανώσεις παραγωγών και δεν προορίζονται για ανθρώπινη κατανάλωση, όπως προβλέπεται στο άρθρο 21 παράγραφος 5 του κανονισμού (ΕΚ) αριθ. 104/2000, εμφαίνονται στο παράρτημα του παρόντος κανονισμού.
   Άρθρο 2
   Η κατ’ αποκοπή αξία που αφαιρείται από το ποσό της οικονομικής αποζημίωσης και των σχετικών προκαταβολών αντιστοιχεί προς εκείνη που ισχύει στο κράτος μέλος στο οποίο είναι αναγνωρισμένη η οργάνωση παραγωγών.
   Άρθρο 3
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2013.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Μαρτίου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 17 της 21.1.2000, σ. 22.

      (2)  ΕΕ L 337 της 20.12.2001, σ. 20.

      (3)  ΕΕ L 289 της 16.11.2000, σ. 11.

      ΠΑΡΑΡΤΗΜΑ

         Αξίες κατ’ αποκοπή

                  Χρήση των προϊόντων που αποσύρθηκαν από την αγορά

                  Σε ευρώ/τόνο

            1.   Χρήση κατόπιν μεταποιήσεως σε άλευρο (ζωοτροφές):

                              α)

                              Για τις ρέγγες του είδους Clupea harengus και τα σκουμπριά των ειδών Scomber scombrus και Scomber japonicus:

                              —

                              Δανία και Σουηδία

                  50

                              —

                              Ηνωμένο Βασίλειο

                  50

                              —

                              Άλλα κράτη μέλη

                  15

                              —

                              Γαλλία

                  2

                              β)

                              Για τις γαρίδες του είδους Crangon crangon και τις γαρίδες Αρκτικής (Pandalus borealis):

                              —

                              Δανία και Σουηδία

                  0

                              —

                              Άλλα κράτη μέλη

                  10

                              γ)

                              Για τα άλλα προϊόντα:

                              —

                              Δανία

                  40

                              —

                              Σουηδία, Πορτογαλία και Ιρλανδία

                  15

                              —

                              Ηνωμένο Βασίλειο

                  15

                              —

                              Άλλα κράτη μέλη

                  1

            2.   Χρήση σε νωπή ή διατηρημένη κατάσταση (ζωοτροφές)

                              α)

                              Για τις σαρδέλες του είδους Sardina pilchardus και τους γαύρους (Engraulis spp.):

                              —

                              Όλα τα κράτη μέλη

                  5

                              β)

                              Για τα άλλα προϊόντα:

                              —

                              Σουηδία

                  0

                              —

                              Γαλλία

                  20

                              —

                              Άλλα κράτη μέλη

                  30

            3.   Χρήση ως δόλωμα

                              —

                              Γαλλία

                  55

                              —

                              Άλλα κράτη μέλη

                  15

                              4.

                              Για άλλες χρήσεις εκτός από ζωοτροφές

                  0


title: Εκτελεστικός κανονισμός (ΕΕ) 2016/116 της Επιτροπής, της 28ης Ιανουαρίου 2016, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               29.1.2016

               EL

               Επίσημη Εφημερίδα της Ευρωπαϊκής Ένωσης

               L 23/57

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/116 ΤΗΣ ΕΠΙΤΡΟΠΉΣ
   της 28ης Ιανουαρίου 2016
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Ιανουαρίου 2016.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  IL

                  236,2

                  MA

                  82,1

                  TN

                  116,3

                  TR

                  87,7

                  ZZ

                  130,6

                  0707 00 05

                  MA

                  86,8

                  TR

                  158,2

                  ZZ

                  122,5

                  0709 93 10

                  MA

                  49,1

                  TR

                  161,3

                  ZZ

                  105,2

                  0805 10 20

                  EG

                  50,3

                  MA

                  61,6

                  TN

                  54,4

                  TR

                  60,6

                  ZZ

                  56,7

                  0805 20 10

                  IL

                  147,6

                  MA

                  82,6

                  ZZ

                  115,1

                  0805 20 30, 0805 20 50, 0805 20 70, 0805 20 90

                  IL

                  121,6

                  JM

                  154,6

                  MA

                  86,4

                  TR

                  94,9

                  ZZ

                  114,4

                  0805 50 10

                  TR

                  92,8

                  ZZ

                  92,8

                  0808 10 80

                  CL

                  88,0

                  US

                  160,6

                  ZZ

                  124,3

                  0808 30 90

                  CN

                  57,3

                  TR

                  200,0

                  ZA

                  84,4

                  ZZ

                  113,9

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 240/2011 της Επιτροπής, της 11ης Μαρτίου 2011 , για καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Fagioli Bianchi di Rotonda (ΠΟΠ)]

text:
               12.3.2011

               EL

               Επίσημη Εφημερίδα της Ευρωπαϊκής Ένωσης

               L 66/13

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 240/2011 ΤΗΣ ΕΠΙΤΡΟΠΉΣ
   της 11ης Μαρτίου 2011
   για καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Fagioli Bianchi di Rotonda (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 4 πρώτο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 6 παράγραφος 2 πρώτο εδάφιο του κανονισμού (ΕΚ) αριθ. 510/2006, η αίτηση που υπέβαλε η Ιταλία για την καταχώριση της ονομασίας «Fagioli Bianchi di Rotonda» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης, βάσει του άρθρου 7 του κανονισμού (ΕΚ) αριθ. 510/2006, η εν λόγω ονομασία πρέπει να καταχωριστεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία που αναφέρεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Μαρτίου 2011.

            Για την Επιτροπή, εξ ονόματος του Προέδρου,
         Dacian CIOLOŞ

            Μέλος της Επιτροπής

      (1)  EE L 93 της 31.3.2006, σ. 12.

      (2)  ΕΕ C 169 της 29.6.2010, σ. 12.

      ΠΑΡΑΡΤΗΜΑ
      Γεωργικά προϊόντα προοριζόμενα για ανθρώπινη κατανάλωση τα οποία προβλέπονται στο παράρτημα Ι της Συνθήκης:

         Κλάση 1.6:   Φρούτα, λαχανικά και δημητριακά νωπά ή μεταποιημένα

      ΙΤΑΛΙΑ
      Fagioli Bianchi di Rotonda (ΠΟΠ)


title: Εκτελεστικός κανονισμός (ΕΕ) 2015/1394 της Επιτροπής, της 13ης Αυγούστου 2015, για την τροποποίηση του κανονισμού (ΕΕ) αριθ. 470/2014, όπως τροποποιήθηκε με τον κανονισμό (ΕΕ) 2015/588, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ηλιακών υαλοπινάκων καταγωγής Λαϊκής Δημοκρατίας της Κίνας μετά τη διεξαγωγή εκ νέου έρευνας για την απορρόφηση του δασμού σύμφωνα με το άρθρο 12 του κανονισμού (ΕΚ) αριθ. 1225/2009 του Συμβουλίου

text:
               14.8.2015

               EL

               Επίσημη Εφημερίδα της Ευρωπαϊκής Ένωσης

               L 215/42

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1394 ΤΗΣ ΕΠΙΤΡΟΠΉΣ
   της 13ης Αυγούστου 2015
   για την τροποποίηση του κανονισμού (ΕΕ) αριθ. 470/2014, όπως τροποποιήθηκε με τον κανονισμό (ΕΕ) 2015/588, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ηλιακών υαλοπινάκων καταγωγής Λαϊκής Δημοκρατίας της Κίνας μετά τη διεξαγωγή εκ νέου έρευνας για την απορρόφηση του δασμού σύμφωνα με το άρθρο 12 του κανονισμού (ΕΚ) αριθ. 1225/2009 του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 12 παράγραφος 3,
   Εκτιμώντας τα ακόλουθα:
   A.   ΔΙΑΔΙΚΑΣΙΑ

   1.   Αρχικά μέτρα

               (1)

               Τα μέτρα που ισχύουν σήμερα («τα αρχικά μέτρα») είναι συντελεστές του οριστικού δασμού αντιντάμπινγκ που έχουν επιβληθεί με τον εκτελεστικό κανονισμό (ΕΕ) αριθ. 470/2014 της Επιτροπής (2) και οι οποίοι κυμαίνονται από 0,4 % έως 36,1 %. Το άρθρο 1 παράγραφος 2 του παρόντος κανονισμού τροποποιήθηκε με τον εκτελεστικό κανονισμό (ΕΕ) 2015/588 της Επιτροπής (3). Με τον εκτελεστικό κανονισμό (ΕΕ) αριθ. 471/2014 της Επιτροπής (4) η Επιτροπή επέβαλε επίσης αντισταθμιστικούς δασμούς που κυμαίνονται από 3,2 % έως 17,1 %.

         2.   Αίτηση διεξαγωγής εκ νέου έρευνας για την απορρόφηση του δασμού

               (2)

               Στις 12 Νοεμβρίου 2014 υποβλήθηκε αίτηση διεξαγωγής εκ νέου έρευνας για την απορρόφηση των αρχικών μέτρων αντιντάμπινγκ σύμφωνα με το άρθρο 12 του βασικού κανονισμού. Η αίτηση υποβλήθηκε από την ένωση EU ProSun Glass («ο αιτών») για λογαριασμό παραγωγών που αντιπροσωπεύουν ποσοστό άνω του 25 % της συνολικής ενωσιακής παραγωγής ηλιακών υαλοπινάκων.

               (3)

               Ο αιτών υπέβαλε επαρκή στοιχεία που αποδείκνυαν ότι μετά την περίοδο της αρχικής έρευνας και πριν από την επιβολή αλλά και μετά από την επιβολή των αρχικών μέτρων οι τιμές εξαγωγής μειώθηκαν. Αυτό οδήγησε σε αύξηση του περιθωρίου ντάμπινγκ που παρεμπόδισε το επιδιωκόμενο επανορθωτικό αποτέλεσμα των αρχικών μέτρων. Επίσης, ο αιτών προσκόμισε αποδεικτικά στοιχεία ότι συνεχίστηκαν οι εισαγωγές ηλιακών υαλοπινάκων στην Ένωση σε μεγάλες ποσότητες.

               (4)

               Στις 19 Δεκεμβρίου 2014 η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης, την έναρξη εκ νέου έρευνας για την απορρόφηση, σύμφωνα με το άρθρο 12 του βασικού κανονισμού, των μέτρων αντιντάμπινγκ που επιβάλλονται στις εισαγωγές ηλιακών υαλοπινάκων καταγωγής Λαϊκής Δημοκρατίας της Κίνας (ΛΔΚ) (5).

         3.   Μέρη τα οποία αφορά η νέα έρευνα

               (5)

               Στην ανακοίνωση για την επανέναρξη της έρευνας, η Επιτροπή κάλεσε τα ενδιαφερόμενα μέρη να έλθουν σε επαφή με τις υπηρεσίες της για να συμμετάσχουν στην έρευνα. Επιπλέον, η Επιτροπή ενημέρωσε σχετικά τον αιτούντα, άλλους γνωστούς ενωσιακούς παραγωγούς, τους γνωστούς παραγωγούς-εξαγωγείς από τη ΛΔΚ, τους εισαγωγείς, τους εμπόρους, τους χρήστες, τους προμηθευτές, καθώς και τις αρχές της ΛΔΚ για την έναρξη της έρευνας και τους κάλεσε να συμμετάσχουν.

               (6)

               Τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους σχετικά με την επανέναρξη της έρευνας και να ζητήσουν ακρόαση από την Επιτροπή και/ή τον σύμβουλο ακροάσεων σε διαδικασίες εμπορικών προσφυγών. Μετά τη δημοσιοποίηση ένα ενδιαφερόμενο μέρος ζήτησε ακρόαση από την Επιτροπή και εξέφρασε την άποψή του στις 23 Ιουνίου 2015.

         4.   Δειγματοληψία παραγωγών-εξαγωγέων στη ΛΔΚ

               (7)

               Στην ανακοίνωση για την επανέναρξη της έρευνας η Επιτροπή ανέφερε ότι ενδέχεται να προβεί σε δειγματοληψία των ενδιαφερόμενων μερών σύμφωνα με το άρθρο 17 του βασικού κανονισμού.

               (8)

               Για να αποφασιστεί κατά πόσον η δειγματοληψία ήταν αναγκαία και, εάν ναι, να επιλεγεί δείγμα, η Επιτροπή ζήτησε από όλους τους παραγωγούς-εξαγωγείς στη ΛΔΚ να υποβάλουν τις πληροφορίες που αναφέρονται στην ανακοίνωση για την επανέναρξη της έρευνας. Επιπλέον, η Επιτροπή ζήτησε από την αποστολή της Λαϊκής Δημοκρατίας της Κίνας στην Ευρωπαϊκή Ένωση να ορίσει και/ή να επικοινωνήσει με άλλους παραγωγούς-εξαγωγείς που ενδεχομένως θα ενδιαφέρονταν να συμμετάσχουν στην έρευνα.

               (9)

               Πέντε κινέζοι παραγωγοί-εξαγωγείς ή όμιλοι παραγωγών-εξαγωγέων, οι οποίοι αντιπροσώπευαν περίπου το 70 % των συνολικών κινεζικών εξαγωγών στην Ένωση κατά την περίοδο διεξαγωγής της τρέχουσας έρευνας, κοινοποίησαν τις απαραίτητες πληροφορίες και συμφώνησαν να συμπεριληφθούν στο δείγμα. Σύμφωνα με το άρθρο 17 παράγραφος 1 του βασικού κανονισμού, η Επιτροπή επέλεξε δείγμα δύο ομίλων εταιρειών βάσει του μεγαλύτερου αντιπροσωπευτικού όγκου εξαγωγών στην Ένωση για το οποίο θα μπορούσε εύλογα να διεξαχθεί έρευνα εντός του διαθέσιμου χρόνου. Οι δύο επιλεχθέντες όμιλοι εταιρειών αντιπροσωπεύουν πάνω από το 60 % του συνολικού αριθμού των κινεζικών εξαγωγών στην Ένωση και το 94 % των εξαγωγών των εταιρειών που συνεργάστηκαν στην παρούσα έρευνα.

               (10)

               Σύμφωνα με το άρθρο 17 παράγραφος 2 του βασικού κανονισμού, ζητήθηκε η γνώμη όλων των γνωστών ενδιαφερόμενων παραγωγών-εξαγωγέων και των αρχών της οικείας χώρας για την επιλογή του αντιπροσωπευτικού δείγματος. Δεν υποβλήθηκαν παρατηρήσεις. Ως εκ τούτου, η Επιτροπή αποφάσισε να διατηρήσει το προταθέν δείγμα των δύο ομίλων εταιρειών και ενημέρωσε σχετικά όλα τα ενδιαφερόμενα μέρη για το τελικό δείγμα που επελέγη.

               (11)

               Το δείγμα των παραγωγών-εξαγωγέων ηλιακών υαλοπινάκων ήταν το εξής:

                           —

                           Flat Solar Glass Group Co., Ltd («Flat Glass Group»)

                           —

                           Xinyi PV Products (Anhui) Holdings («Xinyi Group»)

         5.   Απαντήσεις στο ερωτηματολόγιο

               (12)

               Η Επιτροπή απέστειλε ερωτηματολόγια και στους δύο επιλεγμένους κινεζικούς ομίλους παραγωγών-εξαγωγέων και στους μη συνδεδεμένους εισαγωγείς, καθώς και στους χρήστες που αναγγέλθηκαν εντός των προθεσμιών που καθορίζονται στην ανακοίνωση για την επανέναρξη της έρευνας.

               (13)

               Ελήφθησαν απαντήσεις στα ερωτηματολόγια από δύο κινέζους παραγωγούς-εξαγωγείς και τρεις μη συνδεδεμένους ενωσιακούς εισαγωγείς/χρήστες.

         6.   Επισκέψεις επαλήθευσης

               (14)

               Η Επιτροπή ερεύνησε και επαλήθευσε όλες τις πληροφορίες που έκρινε αναγκαίες για τους σκοπούς αυτής της εκ νέου έρευνας. Επισκέψεις επαλήθευσης, σύμφωνα με το άρθρο 16 του βασικού κανονισμού, πραγματοποιήθηκαν στις εγκαταστάσεις των ακόλουθων εταιρειών:

                           —

                           Flat Glass Group, Jiaxing, Zhejiang, ΛΔΚ

                           —

                           Xinyi Group, Wuhu, Anhui, ΛΔΚ

         7.   Δημοσιοποίηση

               (15)

               Σε όλα τα ενδιαφερόμενα μέρη διαβιβάστηκε έγγραφο κοινοποίησης που περιείχε τα ουσιώδη πραγματικά περιστατικά και τις εκτιμήσεις βάσει των οποίων η Επιτροπή πρότεινε την τροποποίηση των οριστικών δασμών αντιντάμπινγκ στους ηλιακούς υαλοπίνακες καταγωγής Λαϊκής Δημοκρατίας της Κίνας. Όλα τα μέρη ενημερώθηκαν για την προθεσμία εντός της οποίας θα μπορούσαν να διατυπώσουν παρατηρήσεις σχετικά με τη δημοσιοποίηση.

               (16)

               Οι παρατηρήσεις που υποβλήθηκαν από τα ενδιαφερόμενα μέρη εξετάστηκαν και ελήφθησαν υπόψη όπου κρίθηκε σκόπιμο.

         8.   Περίοδος της έρευνας

               (17)

               Η περίοδος της έρευνας για την απορρόφηση του δασμού στο πλαίσιο αυτής της εκ νέου έρευνας («ΠΕΑ») διήρκεσε από την 1η Δεκεμβρίου 2013 έως την 30ή Νοεμβρίου 2014. Κατά την ΠΕΑ οι τιμές εξαγωγής συγκρίθηκαν με τις τιμές κατά την περίοδο της αρχικής έρευνας που οδήγησε στην επιβολή των αρχικών μέτρων, η οποία κάλυπτε την περίοδο από την 1η Ιανουαρίου 2012 έως την 31η Δεκεμβρίου 2012 («ΠΑΕ»).

         B.   ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

               (18)

               Το προϊόν που αποτελεί αντικείμενο της παρούσας έρευνας είναι το ίδιο με το αντικείμενο της αρχικής έρευνας και είναι οι ηλιακοί υαλοπίνακες που αποτελούνται από θερμικά επιβελτιωμένο κοινό επίπεδο γυαλί, με περιεκτικότητα σε σίδηρο λιγότερο από 300 ppm, ηλιακής διαπερατότητας άνω του 88 % (μετρούμενη σύμφωνα με το AM1, 5 300-2 500 nm), με αντοχή στη θερμότητα έως 250 °C (μετρούμενη σύμφωνα με το πρότυπο EN 12150), αντοχή στο θερμικό σοκ Δ 150 Κ (μετρούμενη σύμφωνα με το πρότυπο EN 12150) και μηχανική αντοχή 90 N/mm2 και άνω (μετρούμενη σύμφωνα με το πρότυπο EN 1288-3) καταγωγής ΛΔΚ («το υπό εξέταση προϊόν») που υπάγεται σήμερα στον κωδικό ΣΟ ex 7007 19 80.

               (19)

               Η έρευνα κατέδειξε ότι το υπό εξέταση προϊόν, το προϊόν που παράγεται και πωλείται στην εγχώρια αγορά της ΛΔΚ, το προϊόν που παράγεται και πωλείται στην εγχώρια αγορά της Τουρκίας, η οποία χρησιμοποιήθηκε ως ανάλογη χώρα στην αρχική έρευνα, και το προϊόν που παράγεται και πωλείται στην Ένωση από τον ενωσιακό κλάδο παραγωγής έχουν τα ίδια βασικά φυσικά, χημικά και τεχνικά χαρακτηριστικά, καθώς και τις ίδιες βασικές χρήσεις. Ως εκ τούτου, τα προϊόντα αυτά θεωρούνται ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.

         Γ.   ΠΟΡΙΣΜΑΤΑ

               (20)

               Η διεξαγωγή εκ νέου έρευνας για την απορρόφηση του δασμού, σύμφωνα με το άρθρο 12 του βασικού κανονισμού, αποσκοπεί να εξακριβώσει εάν οι τιμές εξαγωγής μειώθηκαν ή εάν υπήρξε επαρκής μεταβολή των τιμών μεταπώλησης ή των μεταγενέστερων τιμών πώλησης ηλιακών υαλοπινάκων καταγωγής ΛΔΚ στην Ένωση μετά την επιβολή των αρχικών μέτρων. Στις περιπτώσεις που συνάγεται ότι υπήρξε απορρόφηση, πρέπει να υπολογιστεί νέο περιθώριο ντάμπινγκ.

         1.   Μείωση των τιμών εξαγωγής

               (21)

               Οι εξαγωγές του υπό εξέταση προϊόντος κατά την ΠΕΑ πραγματοποιήθηκαν απευθείας σε μη συνδεδεμένους πελάτες στην ΕΕ.

               (22)

               Η Επιτροπή προέβη στη σύγκριση των τιμών των τύπων προϊόντων που πωλήθηκαν κατά την ΠΕΑ με τους ίδιους τύπους προϊόντος που πωλήθηκαν κατά την ΠΑΕ και για τους δύο ομίλους του δείγματος και υπολόγισε ένα σταθμισμένο μέσο επίπεδο απορρόφησης για τους δύο ομίλους.

               (23)

               Κατά την περίοδο της αρχικής έρευνας οι όμιλοι του δείγματος έκαναν κατά κύριο λόγο εξαγωγές μη επιστρωμένων ηλιακών υαλοπινάκων, καθώς και μικρής ποσότητας επιστρωμένων ηλιακών υαλοπινάκων. Η μέση διαφορά στις τιμές πώλησης μεταξύ μη επιστρωμένων και επιστρωμένων ηλιακών υαλοπινάκων διαπιστώθηκε ότι ήταν περίπου της τάξης του 20 % κατά την περίοδο της αρχικής έρευνας. Ωστόσο, έκτοτε ο κλάδος παραγωγής ηλιακών επίπεδων συλλεκτών σε παγκόσμιο επίπεδο έχει μεταπηδήσει από τη χρήση μη επιστρωμένων υαλοπινάκων στη χρήση επιστρωμένων υαλοπινάκων, καθώς οι τελευταίοι είναι προϊόν με καλύτερη απόδοση. Σήμερα η χρήση επιστρωμένων ηλιακών υαλοπινάκων αποτελεί τη συνήθη πρακτική και οι μη επιστρωμένοι ηλιακοί υαλοπίνακες χρησιμοποιούνται κυρίως για εγκαταστάσεις σε περιβάλλον όπου επικρατούν δυσμενείς και αντίξοες καιρικές συνθήκες. Αυτή η εξέλιξη αντανακλάται και στην εξαγωγική συμπεριφορά των παραγωγών-εξαγωγέων του δείγματος η οποία πλέον είναι εκ διαμέτρου αντίθετη, καθώς κάνουν εξαγωγές επιστρωμένων ηλιακών υαλοπινάκων και όχι μη επιστρωμένων.

               (24)

               Η σύγκριση των τιμών εξαγωγής της ΠΑΕ με τις τιμές της ΠΕΑ έδειξε ότι οι τιμές εξαγωγής μειώθηκαν για τον Flat Group κατά μέσο όρο κατά 17,6 % και για τον Xinyi Group κατά 30,4 % όσον φορά τις εξαγωγές του υπό εξέταση προϊόντος που πραγματοποιήθηκαν κατά την ΠΑΕ. Ως εκ τούτου, μπορεί να διαπιστωθεί απορρόφηση και για τους δύο ομίλους εταιρειών.

               (25)

               Σύμφωνα με το άρθρο 12 παράγραφος 2 του βασικού κανονισμού, δόθηκε στους εισαγωγείς, στους χρήστες και στους εξαγωγείς η δυνατότητα υποβολής αποδεικτικών στοιχείων που δικαιολογούν μείωση των τιμών εξαγωγής και μη μεταβολή των τιμών μεταπώλησης στην Ένωση αφότου επιβλήθηκαν τα μέτρα για λόγους που δεν σχετίζονται με την απορρόφηση του δασμού αντιντάμπινγκ.

               (26)

               Ένας παραγωγός-εξαγωγέας υποστήριξε —και επανέλαβε το ίδιο επιχείρημα μετά από τη δημοσιοποίηση— ότι η μείωση των τιμών εξαγωγής δεν οφειλόταν σε απορρόφηση αλλά σε αποτελεσματικές μεθόδους παραγωγής, στην οικονομία κλίμακας και σε ένα πιο ανταγωνιστικό περιβάλλον για το υπό εξέταση προϊόν. Ως αποτέλεσμα, το κόστος παραγωγής καθώς και οι τιμές εξαγωγής είχαν μειωθεί.

               (27)

               Η Επιτροπή απέρριψε αυτόν τον ισχυρισμό. Ο εν λόγω ισχυρισμός αναφέρεται στο κόστος παραγωγής και μπορεί να ληφθεί υπόψη μόνο στο πλαίσιο επανεξέτασης της κανονικής αξίας. Ωστόσο, σύμφωνα με το άρθρο 12 παράγραφος 5 του βασικού κανονισμού, τυχόν μεταβολές της κανονικής αξίας λαμβάνονται υπόψη μόνο όταν τίθενται στη διάθεση της Επιτροπής πλήρη στοιχεία σχετικά με τις αναθεωρημένες κανονικές αξίες. Αυτό δεν ισχύει στην παρούσα περίπτωση, καθώς κανένας από τους ομίλους εταιρειών του δείγματος δεν ζήτησε να γίνει επανεξέταση των κανονικών αξιών, όπως προβλέπεται στο άρθρο 12 παράγραφος 5 του βασικού κανονισμού και όπως αναφέρεται στο σημείο 5.1.1 στοιχείο α) της ανακοίνωσης για την επανέναρξη της έρευνας. Κατά συνέπεια, το κόστος παραγωγής κατά την ΠΕΑ δεν επαληθεύτηκε και το πεδίο εφαρμογής της έρευνας περιορίζεται στην εξέταση των τιμών εξαγωγής. Κάθε ισχυρισμός σχετικά με τυχόν αλλαγές όσον αφορά το κόστος παραγωγής και/ή την κανονική αξία μπορεί να εξεταστεί μόνο με ενδιάμεση επανεξέταση, σύμφωνα με το άρθρο 11 παράγραφος 3 του βασικού κανονισμού.

               (28)

               Μετά τη δημοσιοποίηση ένας παραγωγός-εξαγωγέας ισχυρίστηκε ότι οι τιμές εξαγωγής δεν είχαν μειωθεί ή τουλάχιστον δεν είχαν μειωθεί στον ίδιο βαθμό με τις τιμές εξαγωγής των εταιρειών του δείγματος. Επιπλέον, υποστήριξε ότι η υποφαινόμενη μείωση στις τιμές εξαγωγής των δύο κινέζων εξαγωγέων του δείγματος και ο εκ νέου υπολογισμός του περιθωρίου ντάμπινγκ και του περιθωρίου ζημίας τους δεν θα μπορούσε να αποτελέσει βάση για επαναξιολόγηση του νέου ατομικού του δασμού αντιντάμπινγκ. Ως εκ τούτου, ζήτησε ατομική εξέταση, σύμφωνα με το άρθρο 12 παράγραφος 2 και σύμφωνα με το άρθρο 17 παράγραφος 3 του βασικού κανονισμού.

               (29)

               Η Επιτροπή απέρριψε αυτόν τον ισχυρισμό. Ο εν λόγω παραγωγός-εξαγωγέας δεν συνεργάστηκε στην παρούσα έρευνα και δεν υπέβαλε τις απαραίτητες πληροφορίες εντός της προθεσμίας που είχε καθοριστεί στην ανακοίνωση για την επανέναρξη της έρευνας. Σύμφωνα με το άρθρο 12 παράγραφος 4 του βασικού κανονισμού, η επανεξέταση διενεργείται με ταχείες διαδικασίες και κανονικά πρέπει να ολοκληρώνεται εντός έξι μηνών από την ημερομηνία έναρξης της εκ νέου έρευνας. Εν πάση περιπτώσει, αυτές οι εκ νέου έρευνες περατώνονται οπωσδήποτε εντός εννέα μηνών από την έναρξη της έρευνας. Μια τυχόν ατομική εξέταση, η οποία ζητήθηκε σε μεταγενέστερο στάδιο των διαδικασιών μετά τη δημοσιοποίηση, ενδεχομένως να εμπόδιζε την ολοκλήρωση της έρευνας εντός των προβλεπόμενων προθεσμιών.

               (30)

               Ένας εισαγωγέας/χρήστης ισχυρίστηκε ότι ο κλάδος παραγωγής ηλιακών υαλοπινάκων της ΕΕ δεν διέθετε επαρκή ποσότητα ειδικά ηλιακών υαλοπινάκων πολύ υψηλής ποιότητας για την κάλυψη των αναγκών του κλάδου παραγωγής φωτοβολταϊκών στοιχείων της ΕΕ και, ως εκ τούτου, εξέφρασε την αντίθεσή του σχετικά με την επιβολή πρόσθετων μέτρων. Ακόμα, ισχυρίστηκε ότι οι πρόσθετοι δασμοί αντιντάμπινγκ θα οδηγούσαν σε μετατόπιση της παραγωγής φωτοβολταϊκών στοιχείων σε αγορές εκτός της ΕΕ.

               (31)

               Η Επιτροπή απέρριψε και τους δύο αυτούς ισχυρισμούς. Πρώτον, οι ισχυρισμοί αυτοί εμπίπτουν στην αξιολόγηση του ενωσιακού συμφέροντος, που δεν αναλύεται στο πλαίσιο εκ νέου έρευνας για την απορρόφηση του δασμού. Δεύτερον, σύμφωνα με την απάντησή του στο ερωτηματολόγιο, ο χρήστης ήταν σε θέση να προμηθευτεί το 100 % του αποθέματός του σε ηλιακούς υαλοπίνακες κατά την ΠΑΕ από κατασκευαστές ηλιακών υαλοπινάκων της ΕΕ και τρίτης χώρας. Ως εκ τούτου, αυτός ο ισχυρισμός δεν τεκμηριώθηκε επαρκώς. Το ίδιο ισχύει και για τον ισχυρισμό ότι η επιβολή πρόσθετων μέτρων θα ανάγκαζε τους κατασκευαστές φωτοβολταϊκών στοιχείων της ΕΕ να προωθούν την παραγωγή τους σε αγορές εκτός της ΕΕ. Το σενάριο αυτό φαίνεται απίθανο. Όπως διαπιστώθηκε στην αρχική έρευνα, το μερίδιο των ηλιακών υαλοπινάκων στο συνολικό κόστος παραγωγής ενός φωτοβολταϊκού στοιχείου είναι περιορισμένο, πιο συγκεκριμένα είναι της τάξης του 6-8 %. Η αύξηση των μέτρων, συνεπώς, θα έχει περιορισμένο αντίκτυπο στο συνολικό κόστος των φωτοβολταϊκών στοιχείων, της τάξης του 2-3 %.

         2.   Ντάμπινγκ

               (32)

               Αφού διαπιστώθηκε απορρόφηση του δασμού και για τους δύο ομίλους εταιρειών, υπολογίστηκαν εκ νέου τα περιθώρια ντάμπινγκ.

         2.1.   Τιμές εξαγωγής

               (33)

               Όλες οι πωλήσεις από τους εν λόγω παραγωγούς-εξαγωγείς του δείγματος πραγματοποιήθηκαν προς ανεξάρτητους πελάτες της Ένωσης. Οι τιμές εξαγωγής υπολογίστηκαν, κατά συνέπεια, με βάση την πράγματι καταβληθείσα ή καταβλητέα τιμή του υπό εξέταση προϊόντος, σύμφωνα με το άρθρο 2 παράγραφος 8 του βασικού κανονισμού.

         2.2.   Σύγκριση

               (34)

               Η Επιτροπή πραγματοποίησε σύγκριση μεταξύ της κανονικής αξίας, η οποία καθορίστηκε στην αρχική έρευνα, και της τιμής εξαγωγής βάσει τιμών εκ του εργοστασίου. Τα περιθώρια ντάμπινγκ καθορίστηκαν συγκρίνοντας τις ατομικές τιμές εκ του εργοστασίου των εξαγωγέων του δείγματος και των τιμών των εγχώριων πωλήσεων του παραγωγού της ανάλογης χώρας ή της κατασκευασμένης κανονικής αξίας, όπως κρίθηκε απαραίτητο.

               (35)

               Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, ελήφθησαν δεόντως υπόψη, υπό μορφή προσαρμογών, οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού.

               (36)

               Σε αυτή τη βάση επήλθαν προσαρμογές για να ληφθούν υπόψη τα έξοδα μεταφοράς, οι θαλάσσιοι ναύλοι και τα έξοδα ασφάλισης, διεκπεραίωσης, φόρτωσης και τα παρεπόμενα έξοδα, οι εξαγωγικοί δασμοί και οι προμήθειες, σε όλες τις περιπτώσεις κατά τις οποίες αποδείχθηκε ότι επηρεάζουν τη συγκρισιμότητα των τιμών.

         2.3.   Περιθώριο ντάμπινγκ

               (37)

               Κατ' εφαρμογή του άρθρου 2 παράγραφοι 11 και 12 του βασικού κανονισμού, τα περιθώρια ντάμπινγκ για τους παραγωγούς-εξαγωγείς του δείγματος καθορίστηκαν βάσει σύγκρισης της μέσης σταθμισμένης κατασκευασμένης κανονικής αξίας κάθε τύπου προϊόντος του ομοειδούς προϊόντος που καθορίστηκε στην Τουρκία, κατά την ΑΕΠ, και της μέσης σταθμισμένης τιμής εξαγωγής κάθε εταιρείας για τον αντίστοιχο τύπο του υπό εξέταση προϊόντος κατά την ΑΕΠ, εκφρασμένα ως ποσοστό της τιμής CIF στα σύνορα της Ένωσης, χωρίς δασμό.

               (38)

               Ως αποτέλεσμα, για τον Xinyi Group το περιθώριο ντάμπινγκ αυξήθηκε από 83,1 % κατά την ΠΑΕ σε 122,2 % κατά την ΠΕΑ και για τον Flat Group από 90,1 % σε 122,4 %.

         3.   Επίπεδο εξάλειψης της ζημίας

               (39)

               Σύμφωνα με τον κανόνα του χαμηλότερου δασμού, δυνάμει του άρθρου 9 παράγραφος 4 του βασικού κανονισμού, και δεδομένου ότι τα αρχικά μέτρα επιβλήθηκαν με βάση το επίπεδο εξάλειψης της ζημίας, τα περιθώρια ζημίας υπολογίστηκαν εκ νέου.

               (40)

               Το επίπεδο εξάλειψης της ζημίας καθορίστηκε με βάση τη σύγκριση της μέσης σταθμισμένης τιμής εισαγωγών των συνεργαζόμενων παραγωγών-εξαγωγέων του δείγματος κατά την ΠΕΑ με τη μέση σταθμισμένη μη ζημιογόνα τιμή του ομοειδούς προϊόντος που πωλείτο από τους ενωσιακούς παραγωγούς του δείγματος στην ενωσιακή αγορά κατά την ΠΑΕ. Ακολούθως, τυχόν διαφορές που προέκυψαν από αυτή τη σύγκριση εκφράστηκαν ως ποσοστό της μέσης σταθμισμένης αξίας CIF της εισαγωγής.

               (41)

               Μετά τη δημοσιοποίηση ένας παραγωγός-εξαγωγέας αμφισβήτησε την ακρίβεια της μεθόδου που χρησιμοποίησε η Επιτροπή. Για να τεκμηριώσει την άποψή του, υποστήριξε ότι, ακόμη και αν οι τιμές εξαγωγής παρέμεναν στα ίδια επίπεδα κατά την ΠΕΑ σε σύγκριση με τις τιμές κατά την ΠΑΕ, το επίπεδο εξάλειψης της ζημίας θα είχε αυξηθεί.

               (42)

               Η Επιτροπή απέρριψε αυτόν τον ισχυρισμό. Ο παραγωγός-εξαγωγέας επιβεβαίωσε ότι οι τιμές εξαγωγής είχαν μειωθεί κατά την ΠΕΑ. Ως εκ τούτου, θα μπορούσε να διαπιστωθεί απορρόφηση και, κατά συνέπεια, τα περιθώρια του ντάμπινγκ και της ζημίας θα έπρεπε να υπολογιστούν εκ νέου.

               (43)

               Ως αποτέλεσμα, το περιθώριο ζημίας για τον Xinyi Group αυξήθηκε από 39,3 % σε 107,00 % και για τον Flat Group από 42,1 % σε 112,5 %.

         Δ.   ΣΥΜΠΕΡΑΣΜΑ

               (44)

               Με βάση τα παραπάνω στοιχεία και τις παραπάνω εκτιμήσεις, η Επιτροπή κατέληξε στο συμπέρασμα ότι οι παραγωγοί-εξαγωγείς που συμμετείχαν στο δείγμα απορρόφησαν τον ισχύοντα δασμό αντιντάμπινγκ. Ως εκ τούτου, τα μέτρα αντιντάμπινγκ που επιβλήθηκαν στις εισαγωγές ηλιακών υαλοπινάκων καταγωγής ΛΔΚ θα πρέπει να τροποποιηθούν σύμφωνα με το άρθρο 12 παράγραφος 3 του βασικού κανονισμού.

      Νέο επίπεδο του μέτρου

               (45)

               Σύμφωνα με τον κανόνα του χαμηλότερου δασμού που προβλέπεται στο άρθρο 9 παράγραφος 4 του βασικού κανονισμού, σε πρώτη φάση η Επιτροπή συνέκρινε τα περιθώρια ζημίας και τα περιθώρια ντάμπινγκ. Το ποσό των δασμών θα πρέπει να καθοριστεί στο επίπεδο των περιθωρίων ζημίας. Ωστόσο, σύμφωνα με την τελευταία περίοδο του άρθρου 12 παράγραφος 3 του βασικού κανονισμού, το ποσό του νέου επιβλητέου δασμού αντιντάμπινγκ δεν πρέπει να υπερβαίνει το διπλάσιο του ποσού του δασμού που είχε επιβληθεί αρχικά.

               (46)

               Δεδομένου ότι η έρευνα κατά των επιδοτήσεων δεν επηρεάζεται από την παρούσα έρευνα, ο αντισταθμιστικός δασμός πρέπει να αφαιρείται για να καθοριστεί ο νέος δασμός αντιντάμπινγκ.

               (47)

               Κατά συνέπεια, ο νέος δασμός αντιντάμπινγκ για τον Flat Group είναι 71,4 % (δηλαδή το διπλάσιο από το ισχύον περιθώριο ζημίας της τάξης του 42,1 % μείον τον αντισταθμιστικό δασμό της τάξης του 12,8 %) και για τον Xinyi Group 75,4 % (δηλαδή το διπλάσιο του ισχύοντος περιθωρίου ζημίας της τάξης του 39,3 % μείον τον αντισταθμιστικό δασμό 3,2 %).

               (48)

               Λόγω του υψηλού επιπέδου συνεργασίας των παραγωγών-εξαγωγέων της Κίνας, ο δασμός για «όλες τις άλλες εταιρείες» καθορίστηκε στο επίπεδο του υψηλότερου δασμού που μπορεί να επιβληθεί στις εταιρείες που συμπεριλήφθηκαν στο δείγμα ή που συνεργάστηκαν στην έρευνα. Ο δασμός για «όλες τις άλλες εταιρείες» θα εφαρμοστεί για τις εταιρείες οι οποίες δεν συνεργάστηκαν στην έρευνα, με εξαίρεση τις εταιρείες που συνεργάστηκαν στην αρχική έρευνα και υπόκεινται σε ατομικό δασμό. Ο νέος δασμός αντιντάμπινγκ για τις εν λόγω εταιρείες είναι διπλάσιος του περιθωρίου ζημίας που εφαρμόζεται επί του παρόντος, από το οποίο έχει αφαιρεθεί ο ισχύων αντισταθμιστικός δασμός.

               (49)

               Για τις συνεργαζόμενες εταιρείες και τις εταιρείες που δεν συμπεριλήφθηκαν στο δείγμα και οι οποίες περιλαμβάνονται στον παρακάτω πίνακα τα περιθώρια ντάμπινγκ και ζημίας υπολογίστηκαν με βάση τον σταθμισμένο μέσο όρο των εταιρειών του δείγματος. Για τον καθορισμό του νέου δασμού αντιντάμπινγκ, το διπλάσιο ποσοστό του ισχύοντος περιθωρίου ζημίας ορίστηκε ως όριο, από το οποίο έχει αφαιρεθεί ο ισχύων αντισταθμιστικός δασμός.

               (50)

               Ένας μη συνεργαζόμενος παραγωγός-εξαγωγέας ο οποίος συνεργάστηκε στην αρχική έρευνα ισχυρίστηκε ότι δεν υπήρχε επαρκής νομική βάση για την αύξηση του υφιστάμενου δασμού αντιντάμπινγκ που του επιβάλλεται ή, με άλλα λόγια, δεν υπήρχε επαρκής νομική βάση για την επιβολή τόσο υψηλής αύξησης των δασμών αντιντάμπινγκ, όπως αυτή που προτάθηκε από την Επιτροπή.

               (51)

               Η Επιτροπή απέρριψε αυτόν τον ισχυρισμό. Η νομική βάση για την τροποποίηση των ισχυόντων μέτρων είναι το άρθρο 12 παράγραφος 3 του βασικού κανονισμού, σύμφωνα με το οποίο το ποσό του δασμού αντιντάμπινγκ που επιβάλλεται δεν υπερβαίνει το διπλάσιο του ποσού του δασμού που είχε επιβληθεί αρχικά. Ο εν λόγω παραγωγός δεν συνεργάστηκε στην παρούσα έρευνα και, ως εκ τούτου, θα πρέπει κανονικά να υπόκειται στον δασμό που επιβάλλεται σε όλες τις άλλες εταιρείες. Ωστόσο, σύμφωνα με το άρθρο 12 παράγραφος 3 του βασικού κανονισμού, όπως αναφέρεται παραπάνω στην αιτιολογική σκέψη 48, ο νέος δασμός αντιντάμπινγκ που του επιβάλλεται είναι διπλάσιος του τρέχοντος περιθωρίου ζημίας, από το οποίο έχει αφαιρεθεί ο ισχύων αντισταθμιστικός δασμός.

               (52)

               Το αναθεωρημένο ποσοστό δασμού αντιντάμπινγκ που εφαρμόζεται επί της καθαρής, «ελεύθερης στα σύνορα της Ένωσης» τιμής πριν από την καταβολή δασμού έχει ως εξής:

                           Εταιρεία

                           Νέο περιθώριο ντάμπινγκ

                           Νέο περιθώριο ζημίας

                           Ποσοστό σύμφωνα με το άρθρο 12 παράγραφος 3 ΒΚ (βλέπε αιτιολογική σκέψη 45)

                           Αντισταθμιστικός δασμός
                           (αμετάβλητος)

                           Αναθεωρημένος οριστικός δασμός αντιντάμπινγκ

                           Zhejiang Jiafu Glass Co., Ltd· Flat Solar Glass Group Co., Ltd· Henan Yuhua New Material Co., Ltd

                           122,4 %

                           112,5 %

                           84,2 %

                           12,8 %

                           71,4 %

                           Xinyi PV Products (Anhui) Holdings Ltd

                           122,2 %

                           107,0 %

                           78,6 %

                           3,2 %

                           75,4 %

                           Zhejiang Hehe Photovoltaic Glass Technology Co., Ltd

                           122,4 %

                           112,5 %

                           52,4 %

                           17,1 %

                           35,3 %

                           Henan Yuhua New Material Co., Ltd

                           122,4 %

                           112,5 %

                           34,2 %

                           16,7 %

                           17,5 %

                           Wuxi Haida Safety Glass Co., Ltd

                           122,4 %

                           112,0 %

                           73 %

                           12,4 %

                           60,6 %

                           Avic Sanxin Sol-Glass Co. Ltd και Avic (Hainan) Special Glass Material Co., Ltd

                           122,4 %

                           112,5 %

                           73 %

                           12,4 %

                           60,6 %

                           Dongguan CSG Solar Glass Co., Ltd

                           122,4 %

                           112,0 %

                           73 %

                           12,4 %

                           60,6 %

                           Novatech Glass Co., Ltd

                           122,4 %

                           112,5 %

                           73 %

                           12,4 %

                           60,6 %

                           Pilkington Solar Taicang, Limited

                           122,4 %

                           112,0 %

                           73 %

                           12,4 %

                           60,6 %

                           Henan Ancai Hi-Tech Co., Ltd

                           122,4 %

                           112,5 %

                           73 %

                           17,1 %

                           55,9 %

                           Henan Succeed Photovoltaic Materials Corporation

                           122,4 %

                           112,5 %

                           73 %

                           17,1 %

                           55,9 %

                           Zibo Jinxing Glass Co., Ltd

                           122,4 %

                           112,5 %

                           73 %

                           17,1 %

                           55,9 %

                           Όλες οι άλλες εταιρείες

                           122,4 %

                           112,5 %

                           84,2 %

                           17,1 %

                           67,1 %

               (53)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΚ) αριθ. 1225/2009,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 1 παράγραφος 2 του εκτελεστικού κανονισμού (ΕΕ) αριθ. 470/2014, όπως τροποποιήθηκε με τον εκτελεστικό κανονισμό (ΕΕ) 2015/588, αντικαθίσταται ως εξής:

      «2.   Ο συντελεστής του οριστικού δασμού αντιντάμπινγκ που εφαρμόζεται επί της καθαρής, “ελεύθερης στα σύνορα της Ένωσης” τιμής, πριν από την καταβολή δασμού, για τα προϊόντα που περιγράφονται στην παράγραφο 1 και παράγονται από τις παρακάτω εταιρείες καθορίζεται ως εξής:

                  Εταιρεία

                  Οριστικός δασμός αντιντάμπινγκ

                  Πρόσθετος κωδικός Taric

                  Flat Solar Glass Group Co., Ltd· Shanghai Flat Glass Co., Ltd· Henan Yuhua New Material Co., Ltd

                  71,4 %

                  B945

                  Xinyi PV Products (Anhui) Holdings Ltd

                  75,4 %

                  B943

                  Zhejiang Hehe Photovoltaic Glass Technology Co., Ltd

                  35,3 %

                  B944

                  Henan Yuhua New Material Co., Ltd

                  17,5 %

                  B946

                  Henan Ancai Hi-Tech Co., Ltd

                  55,9 %

                  B947

                  Henan Succeed Photovoltaic Materials Corporation

                  55,9 %

                  B948

                  Avic Sanxin Sol-Glass Co. Ltd και Avic (Hainan) Special Glass Material Co., Ltd

                  60,6 %

                  B949

                  Wuxi Haida Safety Glass Co., Ltd

                  60,6 %

                  B950

                  Dongguan CSG Solar Glass Co., Ltd

                  60,6 %

                  B951

                  Pilkington Solar Taicang, Limited

                  60,6 %

                  B952

                  Zibo Jinxing Glass Co., Ltd

                  55,9 %

                  B953

                  Novatech Glass Co., Ltd

                  60,6 %

                  B954

                  Όλες οι άλλες εταιρείες

                  67,1 %

                  B999»

   Άρθρο 2
   Ο παρών κανονισμός αρχίζει να ισχύει την επομένη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος σύμφωνα με τις Συνθήκες.
      Βρυξέλλες, 13 Αυγούστου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 343 της 22.12.2009, σ. 51.

      (2)  Εκτελεστικός κανονισμός (ΕΕ) αριθ. 470/2014 της Επιτροπής, της 13ης Μαΐου 2014, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ηλιακών υαλοπινάκων καταγωγής Λαϊκής Δημοκρατίας της Κίνας (ΕΕ L 142 της 14.5.2014, σ. 1).

      (3)  Εκτελεστικός κανονισμός (ΕΕ) 2015/588 της Επιτροπής, της 14ης Απριλίου 2015, για την τροποποίηση του εκτελεστικού κανονισμού (ΕΕ) αριθ. 470/2014 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ηλιακών υαλοπινάκων καταγωγής Λαϊκής Δημοκρατίας της Κίνας (ΕΕ L 98 της 15.4.2015, σ. 6).

      (4)  Εκτελεστικός κανονισμός (ΕΕ) αριθ. 471/2014 της Επιτροπής, της 13ης Μαΐου 2014, για την επιβολή οριστικών αντισταθμιστικών δασμών στις εισαγωγές ηλιακών υαλοπινάκων καταγωγής Λαϊκής Δημοκρατίας της Κίνας (ΕΕ L 142 της 14.5.2014, σ. 23).

      (5)  ΕΕ C 457 της 19.12.2014, σ. 9.


title: Εκτελεστικός κανονισμός (ΕΕ) 2015/265 της Επιτροπής, της 18ης Φεβρουαρίου 2015 , για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               19.2.2015

               EL

               Επίσημη Εφημερίδα της Ευρωπαϊκής Ένωσης

               L 45/13

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/265 ΤΗΣ ΕΠΙΤΡΟΠΉΣ
   της 18ης Φεβρουαρίου 2015
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Φεβρουαρίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  EG

                  116,3

                  IL

                  80,8

                  MA

                  83,7

                  TR

                  107,8

                  ZZ

                  97,2

                  0707 00 05

                  EG

                  191,6

                  TR

                  185,9

                  ZZ

                  188,8

                  0709 93 10

                  MA

                  194,7

                  TR

                  222,2

                  ZZ

                  208,5

                  0805 10 20

                  EG

                  57,9

                  IL

                  70,0

                  MA

                  48,5

                  TN

                  49,9

                  TR

                  68,9

                  ZZ

                  59,0

                  0805 20 10

                  IL

                  132,4

                  MA

                  105,8

                  ZZ

                  119,1

                  0805 20 30, 0805 20 50, 0805 20 70, 0805 20 90

                  EG

                  93,4

                  IL

                  147,0

                  JM

                  118,8

                  MA

                  116,4

                  TR

                  74,7

                  US

                  129,6

                  ZZ

                  113,3

                  0805 50 10

                  EG

                  41,2

                  TR

                  55,8

                  ZZ

                  48,5

                  0808 10 80

                  BR

                  68,9

                  CL

                  94,8

                  US

                  171,0

                  ZZ

                  111,6

                  0808 30 90

                  CL

                  180,7

                  CN

                  72,3

                  ZA

                  91,0

                  ZZ

                  114,7

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 841/2012 της Επιτροπής, της 18ης Σεπτεμβρίου 2012 , σχετικά με την έγκριση των Lactobacillus plantarum (NCIMB 41028) και Lactobacillus plantarum (NCIMB 30148) ως πρόσθετων υλών ζωοτροφών για όλα τα ζωικά είδη  Κείμενο που παρουσιάζει ενδιαφέρον για τον ΕΟΧ

text:
               19.9.2012

               EL

               Επίσημη Εφημερίδα της Ευρωπαϊκής Ένωσης

               L 252/17

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 841/2012 ΤΗΣ ΕΠΙΤΡΟΠΉΣ
   της 18ης Σεπτεμβρίου 2012
   σχετικά με την έγκριση των Lactobacillus plantarum (NCIMB 41028) και Lactobacillus plantarum (NCIMB 30148) ως πρόσθετων υλών ζωοτροφών για όλα τα ζωικά είδη
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων και καθορίζει τους όρους και τις διαδικασίες για τη χορήγηση αυτής της άδειας. Το άρθρο 10 παράγραφος 7 του κανονισμού (ΕΚ) αριθ. 1831/2003, σε συνδυασμό με το άρθρο 10 παράγραφοι 1 έως 4, περιλαμβάνει ειδικές διατάξεις για την αξιολόγηση των προϊόντων που χρησιμοποιούνταν στην Ένωση ως πρόσθετες ύλες ενσίρωσης κατά την ημερομηνία που άρχισε να εφαρμόζεται ο εν λόγω κανονισμός.

               (2)

               Σύμφωνα με το άρθρο 10 παράγραφος 1 στοιχείο β) και το άρθρο 7 του κανονισμού (ΕΚ) αριθ. 1831/2003, οι μικροοργανισμοί Lactobacillus plantarum (NCIMB 41028) και Lactobacillus plantarum (NCIMB 30148) εγγράφηκαν στο κοινοτικό μητρώο πρόσθετων υλών ζωοτροφών ως υφιστάμενα προϊόντα που ανήκουν στη λειτουργική ομάδα των πρόσθετων υλών ενσίρωσης για όλα τα ζωικά είδη.

               (3)

               Σύμφωνα με το άρθρο 10 παράγραφος 2 του κανονισμού (ΕΚ) αριθ. 1831/2003, σε συνδυασμό με το άρθρο 7 του ίδιου κανονισμού, υποβλήθηκαν αιτήσεις για τη χορήγηση άδειας για τη χρήση των μικροοργανισμών Lactobacillus plantarum (NCIMB 41028) και Lactobacillus plantarum (NCIMB 30148) ως πρόσθετων υλών στις ζωοτροφές για όλα τα ζωικά είδη και για την ταξινόμηση αυτών των πρόσθετων υλών στην κατηγορία «τεχνολογικές πρόσθετες ύλες» και στη λειτουργική ομάδα «πρόσθετες ύλες ενσίρωσης». Οι αιτήσεις συνοδεύονταν από τα στοιχεία και έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

               (4)

               Οι αιτήσεις αφορούν τη χορήγηση άδειας για τη χρήση των μικροοργανισμών Lactobacillus plantarum (NCIMB 41028) και Lactobacillus plantarum (NCIMB 30148) ως πρόσθετες υλών ζωοτροφών για όλα τα ζωικά είδη, προκειμένου να ταξινομηθούν στην κατηγορία πρόσθετων υλών «τεχνολογικές πρόσθετες ύλες».

               (5)

               Η Ευρωπαϊκή Αρχή για την Ασφάλεια των Τροφίμων («η Αρχή») συμπέρανε στη γνώμη που διατύπωσε στις 13 Δεκεμβρίου 2011 (2) ότι, με βάση τους προτεινόμενους όρους χρήσης, οι μικροοργανισμοί Lactobacillus plantarum (NCIMB 41028) and Lactobacillus plantarum (NCIMB 30148) δεν έχουν δυσμενείς επιδράσεις στην υγεία των ζώων, την ανθρώπινη υγεία ή το περιβάλλον, και ότι αυτοί οι μικροοργανισμοί έχουν τη δυνατότητα να βελτιώνουν την παραγωγή ενσίρωσης από όλες τις χορτονομές, αυξάνοντας τη διατήρηση της ξηράς ουσίας και μειώνοντας την απώλεια πρωτεϊνών. Η Αρχή επαλήθευσε επίσης την έκθεση σχετικά με τη μέθοδο ανάλυσης των πρόσθετων υλών ζωοτροφών, η οποία υποβλήθηκε από το εργαστήριο αναφοράς που συστάθηκε με τον κανονισμό (ΕΚ) αριθ. 1831/2003.

               (6)

               Η αξιολόγηση των μικροοργανισμών Lactobacillus plantarum (NCIMB 41028) και Lactobacillus plantarum (NCIMB 30148) επισημαίνει ότι πληρούνται οι όροι για τη χορήγηση της άδειας, όπως προβλέπεται στο άρθρο 5 του κανονισμού (ΕΚ) αριθ. 1831/2003. Συνεπώς, πρέπει να επιτραπεί η χρήση των εν λόγω μικροοργανισμών, όπως καθορίζεται στα παραρτήματα του παρόντος κανονισμού.

               (7)

               Επειδή έχουν παρεμβληθεί τροποποιήσεις στους όρους της άδειας των μικροοργανισμών Lactobacillus plantarum (NCIMB 41028) και Lactobacillus plantarum (NCIMB 30148) και καθώς δεν υπάρχουν απευθείας και χρονικά άμεσες συνέπειες για την ασφάλεια, θα πρέπει να δοθεί ένα εύλογο χρονικό περιθώριο πριν από τη χορήγηση της άδειας, ώστε να μπορέσουν τα ενδιαφερόμενα μέρη να προετοιμαστούν για να ανταποκριθούν στις νέες απαιτήσεις που απορρέουν από την παρούσα χορήγηση άδειας. Επιπροσθέτως, ενδείκνυται να υπάρξει μεταβατική περίοδος για τη διάθεση των υφιστάμενων αποθεμάτων των εν λόγω μικροοργανισμών και των ζωοτροφών που τους περιέχουν.

               (8)

               Είναι δυσανάλογα περίπλοκο για τους υπευθύνους επιχειρήσεων να προσαρμόζουν διαρκώς και από τη μία μέρα στην άλλη τις ετικέτες ζωοτροφών που περιέχουν διαφορετικές πρόσθετες ύλες που εγκρίθηκαν διαδοχικά σύμφωνα με τη διαδικασία του άρθρου 10 παράγραφος 2 του κανονισμού (ΕΚ) αριθ. 1831/2003 και για τις οποίες πρέπει να συμμορφωθούν με νέους κανόνες επισήμανσης. Ενδείκνυται, συνεπώς, να μειωθεί ο διοικητικός φόρτος που βαρύνει τους υπευθύνους επιχειρήσεων και να τους δοθεί ένα χρονικό περιθώριο για την ομαλή μετατροπή της επισήμανσης.

               (9)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο μικροοργανισμός που προσδιορίζεται στο παράρτημα I και ανήκει στην κατηγορία πρόσθετων υλών «τεχνολογικές πρόσθετες ύλες» και στη λειτουργική ομάδα «πρόσθετες ύλες ενσίρωσης» επιτρέπεται να χρησιμοποιείται ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα.
   Άρθρο 2
   Ο μικροοργανισμός που προσδιορίζεται στο παράρτημα II και ανήκει στην κατηγορία πρόσθετων υλών «τεχνολογικές πρόσθετες ύλες» και στη λειτουργική ομάδα «πρόσθετες ύλες ενσίρωσης» επιτρέπεται να χρησιμοποιείται ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα.
   Άρθρο 3
   Απαιτήσεις επισήμανσης
   Η επισήμανση των ζωοτροφών που περιέχουν τους μικροοργανισμούς που αναφέρονται στα άρθρα 1 και 2 συμμορφώνεται με τον παρόντα κανονισμό το αργότερο έως τις 19 Μαΐου 2013.
   Ωστόσο, οι ζωοτροφές που περιέχουν τους μικροοργανισμούς που αναφέρονται στα άρθρα 1 και 2 και έχουν επισήμανση σύμφωνη με τους προηγούμενους όρους της άδειας πριν από τις 19 Μαΐου 2013 μπορούν να συνεχίσουν να διατίθενται στην αγορά έως ότου εξαντληθούν τα αποθέματα.
   Άρθρο 4
   Μεταβατικά μέτρα
   Τα υφιστάμενα αποθέματα των μικροοργανισμών που αναφέρονται στα άρθρα 1 και 2 και των ζωοτροφών που τους περιέχουν κατά την ημερομηνία έναρξης ισχύος του παρόντος κανονισμού μπορούν να συνεχίσουν να διατίθενται στην αγορά και να χρησιμοποιούνται με βάση τους προηγούμενους όρους της άδειας έως ότου εξαντληθούν.
   Άρθρο 5
   Ο παρών κανονισμός αρχίζει να ισχύει στις 19 Νοεμβρίου 2012.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Σεπτεμβρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 268 της 18.10.2003, σ. 29.

      (2)  Δελτίο EFSA 2012· 10(1):2529.

      ΠΑΡΑΡΤΗΜΑ I

                  Αριθμός ταυτοποίησης της πρόσθετης ύλης

                  Όνομα του κατόχου της άδειας

                  Πρόσθετη ύλη

                  Σύνθεση, χημικός τύπος, περιγραφή, αναλυτική μέθοδος

                  Είδος ή κατηγορία ζώου

                  Μέγιστη ηλικία

                  Ελάχιστη περιεκτικότητα

                  Μέγιστη περιεκτικότητα

                  Λοιπές διατάξεις

                  Λήξη της περιόδου ισχύος της άδειας

                  CFU/kg νωπής ύλης

                     Κατηγορία τεχνολογικών πρόσθετων υλών. Λειτουργική ομάδα: πρόσθετες ύλες ενσίρωσης

                  1k20713

                  —

                     Lactobacillus plantarum

                  (NCIMB 41028)

                                 Σύνθεση πρόσθετης ύλης

                              Παρασκεύασμα του Lactobacillus plantarum NCIMB 41028 με ελάχιστη περιεκτικότητα 7 × 1010 CFU/g πρόσθετης ύλης

                                 Χαρακτηρισμός της δραστικής ουσίας

                                 Lactobacillus plantarum NCIMB 41028

                                 Αναλυτική μέθοδος
                                  (1)

                                          Καταμέτρηση στην πρόσθετη ύλη ζωοτροφών: τεχνική της επιφανειακής διασποράς (EN 15787)

                                          Στοιχεία ταυτοποίησης: ηλεκτροφόρηση παλλόμενου πεδίου (PFGE)

                  Όλα τα ζωικά είδη

                  —

                  —

                  —

                              1.

                              Στις οδηγίες χρήσης της πρόσθετης ύλης και του προμείγματος πρέπει να αναφέρεται η θερμοκρασία αποθήκευσης και η διάρκεια αποθήκευσης.

                              2.

                              Ελάχιστη δόση της πρόσθετης ύλης όταν δεν χρησιμοποιείται σε συνδυασμό με άλλους μικροοργανισμούς ως πρόσθετες ύλες ενσίρωσης: 1 × 109 CFU/kg νωπής ύλης.

                              3.

                              Για ασφάλεια: συνιστάται να χρησιμοποιούνται μέσα προστασίας της αναπνοής και γάντια ασφάλειας κατά τον χειρισμό.

                  19 Νοεμβρίου 2022

         (1)  Πληροφορίες σχετικά με τις αναλυτικές μεθόδους διατίθενται στην ακόλουθη διεύθυνση του εργαστηρίου αναφοράς: http://irmm.jrc.ec.europa.eu/EURLs/EURL_feed_additives/Pages/index.aspx

      ΠΑΡΑΡΤΗΜΑ II

                  Αριθμός ταυτοποίησης της πρόσθετης ύλης

                  Όνομα του κατόχου της άδειας

                  Πρόσθετη ύλη

                  Σύνθεση, χημικός τύπος, περιγραφή, αναλυτική μέθοδος

                  Είδος ή κατηγορία ζώου

                  Μέγιστη ηλικία

                  Ελάχιστη περιεκτικότητα

                  Μέγιστη περιεκτικότητα

                  Λοιπές διατάξεις

                  Λήξη της περιόδου ισχύος της άδειας

                  CFU/kg νωπής ύλης

                     Κατηγορία τεχνολογικών πρόσθετων υλών. Λειτουργική ομάδα: πρόσθετες ύλες ενσίρωσης

                  1k20714

                  —

                     Lactobacillus plantarum

                  (NCIMB 30148)

                                 Σύνθεση πρόσθετης ύλης

                              Παρασκεύασμα του Lactobacillus plantarum NCIMB 30148 με ελάχιστη περιεκτικότητα 7 × 1010 CFU/g πρόσθετης ύλης

                                 Χαρακτηρισμός της δραστικής ουσίας

                                 Lactobacillus plantarum NCIMB 30148

                                 Αναλυτική μέθοδος
                                  (1)

                                          Καταμέτρηση στην πρόσθετη ύλη ζωοτροφών: τεχνική της επιφανειακής διασποράς (EN 15787)

                                          Στοιχεία ταυτοποίησης: ηλεκτροφόρηση παλλόμενου πεδίου (PFGE)

                  Όλα τα ζωικά είδη

                  —

                  —

                  —

                              1.

                              Στις οδηγίες χρήσης της πρόσθετης ύλης και του προμείγματος πρέπει να αναφέρεται η θερμοκρασία αποθήκευσης και η διάρκεια αποθήκευσης.

                              2.

                              Ελάχιστη δόση της πρόσθετης ύλης όταν δεν χρησιμοποιείται σε συνδυασμό με άλλους μικροοργανισμούς ως πρόσθετες ύλες ενσίρωσης: 1 × 109 CFU/kg νωπής ύλης.

                              3.

                              Για ασφάλεια: συνιστάται να χρησιμοποιούνται μέσα προστασίας της αναπνοής και γάντια ασφάλειας κατά τον χειρισμό.

                  19 Νοεμβρίου 2022

         (1)  Πληροφορίες σχετικά με τις αναλυτικές μεθόδους διατίθενται στην ακόλουθη διεύθυνση του εργαστηρίου αναφοράς: http://irmm.jrc.ec.europa.eu/EURLs/EURL_feed_additives/Pages/index.aspx


title: Εκτελεστικός κανονισμός (ΕΕ) 2015/2032 της Επιτροπής, της 13ης Νοεμβρίου 2015, σχετικά με την τροποποίηση του εκτελεστικού κανονισμού (ΕΕ) 2015/1089 όσον αφορά τα δημοσιονομικά ανώτατα όρια, για το 2015, που εφαρμόζονται σε ορισμένα καθεστώτα άμεσης στήριξης για το Ηνωμένο Βασίλειο

text:
               14.11.2015

               EL

               Επίσημη Εφημερίδα της Ευρωπαϊκής Ένωσης

               L 298/6

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2032 ΤΗΣ ΕΠΙΤΡΟΠΉΣ
   της 13ης Νοεμβρίου 2015
   σχετικά με την τροποποίηση του εκτελεστικού κανονισμού (ΕΕ) 2015/1089 όσον αφορά τα δημοσιονομικά ανώτατα όρια, για το 2015, που εφαρμόζονται σε ορισμένα καθεστώτα άμεσης στήριξης για το Ηνωμένο Βασίλειο
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (1), και ιδίως το άρθρο 22 παράγραφος 1, το άρθρο 42 παράγραφος 2 και το άρθρο 51 παράγραφος 4,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) 2015/1089 της Επιτροπής (2) καθόρισε τα ετήσια εθνικά ανώτατα όρια για τα σχετικά μέτρα άμεσων ενισχύσεων το 2015.

               (2)

               Στο Ηνωμένο Βασίλειο, η νομοθεσία για την εφαρμογή των ενωσιακών κανόνων σχετικά με τις άμεσες ενισχύσεις στην Ουαλία ακυρώθηκε με διαταγή εθνικού δικαστηρίου. Κατά συνέπεια, το Ηνωμένο Βασίλειο έλαβε νέες αποφάσεις για την εφαρμογή των άμεσων ενισχύσεων στην Ουαλία, τις οποίες κοινοποίησε στην Επιτροπή. Μολονότι εναπόκειται στο Ηνωμένο Βασίλειο να μεριμνήσει ώστε οι νέες αυτές αποφάσεις να τηρούν το εφαρμοστέο νομικό πλαίσιο και τις γενικές αρχές του ενωσιακού δικαίου, είναι σκόπιμο να ληφθούν υπόψη οι εν λόγω νέες αποφάσεις. Πιο συγκεκριμένα, δεδομένου ότι οι νέες αυτές αποφάσεις επηρεάζουν τον υπολογισμό των ετήσιων εθνικών ανώτατων ορίων για το 2015 όσον αφορά το καθεστώς βασικής ενίσχυσης και την ενίσχυση για γεωργούς νεαρής ηλικίας στο Ηνωμένο Βασίλειο, είναι σκόπιμο να τροποποιηθούν αναλόγως τα ανώτατα όρια. Επιπλέον, βάσει των εν λόγω αποφάσεων, είναι σκόπιμο να καθοριστεί το ανώτατο όριο όσον αφορά την αναδιανεμητική ενίσχυση για το 2015 για το Ηνωμένο Βασίλειο.

               (3)

               Ο εκτελεστικός κανονισμός (ΕΕ) 2015/1089 θα πρέπει, επομένως, να τροποποιηθεί αναλόγως.

               (4)

               Όσον αφορά το έτος 2015, η εφαρμογή των καθεστώτων άμεσης στήριξης που προβλέπονται στον κανονισμό (ΕΕ) αριθ. 1307/2013 άρχισε την 1η Ιανουαρίου 2015. Για λόγους συνοχής μεταξύ της εφαρμογής του εν λόγω κανονισμού για το έτος υποβολής αιτήσεων 2015 και της εφαρμογής των αντίστοιχων δημοσιονομικών ανώτατων ορίων, ο παρών κανονισμός θα πρέπει να εφαρμόζεται από την ίδια ημερομηνία.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής άμεσων ενισχύσεων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του εκτελεστικού κανονισμού (ΕΕ) 2015/1089
   Το παράρτημα του εκτελεστικού κανονισμού (ΕΕ) 2015/1089 τροποποιείται σύμφωνα με το παράρτημα του παρόντος κανονισμού.
   Άρθρο 2
   Έναρξη ισχύος και εφαρμογή
   Ο παρών κανονισμός αρχίζει να ισχύει την επομένη της ημέρας δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2015.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Νοεμβρίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 608.

      (2)  Εκτελεστικός κανονισμός (ΕΕ) 2015/1089 της Επιτροπής, της 6ης Ιουλίου 2015, σχετικά με τον καθορισμό, για το 2015, των δημοσιονομικών ανώτατων ορίων για ορισμένα καθεστώτα άμεσης στήριξης που προβλέπονται στον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου και τον καθορισμό του μεριδίου για το ειδικό αποθεματικό αποναρκοθέτησης της Κροατίας (ΕΕ L 176 της 6.7.2015, σ. 29).

      ΠΑΡΑΡΤΗΜΑ
      Το παράρτημα του εκτελεστικού κανονισμού (ΕΕ) 2015/1089 τροποποιείται ως εξής:

                  1)

                  Στο σημείο Ι, η εγγραφή για το Ηνωμένο Βασίλειο αντικαθίσταται από το ακόλουθο κείμενο:

                              «Ηνωμένο Βασίλειο

                              2 100 795»

                  2)

                  Στο σημείο ΙΙΙ, προστίθεται η ακόλουθη εγγραφή για το Ηνωμένο Βασίλειο:

                              «Ηνωμένο Βασίλειο

                              16 134»

                  3)

                  Στο σημείο VI, η εγγραφή για το Ηνωμένο Βασίλειο αντικαθίσταται από το ακόλουθο κείμενο:

                              «Ηνωμένο Βασίλειο

                              51 798»


title: Εκτελεστικός κανονισμός (ΕΕ) αριθ. 1079/2014 της Επιτροπής, της 14ης Οκτωβρίου 2014 , σχετικά με τον καθορισμό των επιτοκίων που θα εφαρμοστούν για τον υπολογισμό των δαπανών χρηματοδότησης των μέτρων παρέμβασης που συνίστανται στην αγορά, την αποθεματοποίηση και διάθεση των αποθεμάτων για το λογιστικό έτος 2015 του ΕΓΤΕ

text:
               15.10.2014

               EL

               Επίσημη Εφημερίδα της Ευρωπαϊκής Ένωσης

               L 297/7

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1079/2014 ΤΗΣ ΕΠΙΤΡΟΠΉΣ
   της 14ης Οκτωβρίου 2014
   σχετικά με τον καθορισμό των επιτοκίων που θα εφαρμοστούν για τον υπολογισμό των δαπανών χρηματοδότησης των μέτρων παρέμβασης που συνίστανται στην αγορά, την αποθεματοποίηση και διάθεση των αποθεμάτων για το λογιστικό έτος 2015 του ΕΓΤΕ
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 20 παράγραφοι 1 και 4,
   Έπειτα από διαβούλευση με την επιτροπή των γεωργικών ταμείων,
   Εκτιμώντας τα ακόλουθα:

               (1)

               Το άρθρο 3 παράγραφος 1 στοιχείο α) του κατ' εξουσιοδότηση κανονισμού (ΕΕ) αριθ. 906/2014 της Επιτροπής (2) προβλέπει ότι οι δαπάνες που συνδέονται με τα χρηματοοικονομικά έξοδα για τα κεφάλαια που διέθεσαν τα κράτη μέλη για την αγορά των προϊόντων πρέπει να καθορίζονται σύμφωνα με τις μεθόδους που ορίζονται στο παράρτημα I του εν λόγω κανονισμού.

               (2)

               Το παράρτημα I σημείο I.1 του κατ' εξουσιοδότηση κανονισμού (ΕΕ) αριθ. 906/2014 προβλέπει ότι ο υπολογισμός των σχετικών χρηματοοικονομικών εξόδων πραγματοποιείται βάσει ενιαίου επιτοκίου για την Ένωση το οποίο καθορίζεται από την Επιτροπή κατά την έναρξη κάθε λογιστικού έτους. Το εν λόγω επιτόκιο αντιστοιχεί στον μέσο όρο των προθεσμιακών επιτοκίων Euribor, τριών μηνών και δώδεκα μηνών, που καταγράφηκαν κατά τους έξι μήνες που προηγούνται της κοινοποίησης των κρατών μελών η οποία προβλέπεται στο σημείο I.2 πρώτο εδάφιο του εν λόγω παραρτήματος, με αντίστοιχη στάθμισή τους κατά ένα τρίτο και δύο τρίτα.

               (3)

               Επιπλέον, σύμφωνα με το παράρτημα I σημείο I.2 δεύτερο εδάφιο του κατ' εξουσιοδότηση κανονισμού (ΕΕ) αριθ. 906/2014, ελλείψει κοινοποίησης από ένα κράτος μέλος υπό τη μορφή και εντός της προθεσμίας που αναφέρεται στο εν λόγω σημείο πρώτο εδάφιο, το επιτόκιο με το οποίο επιβαρύνεται το σχετικό κράτος μέλος θεωρείται ότι είναι 0 %. Σε περίπτωση που ένα κράτος μέλος δηλώσει ότι δεν είχε επιβαρυνθεί με δαπάνες για τόκους, διότι δεν είχε θέσει κατά τη διάρκεια της περιόδου αναφοράς γεωργικά προϊόντα σε δημόσια αποθεματοποίηση, η Επιτροπή καθορίζει το εν λόγω επιτόκιο σύμφωνα με το εν λόγω σημείο τρίτο εδάφιο.

               (4)

               Σύμφωνα με το παράρτημα I σημείο Ι.3 του κατ' εξουσιοδότηση κανονισμού (ΕΕ) αριθ. 906/2014, το επιτόκιο που προσδιορίζεται με βάση τις διατάξεις του σημείου I.2 του εν λόγω παραρτήματος πρέπει να συγκρίνεται με το ενιαίο επιτόκιο που καθορίζεται με βάση το σημείο I.1 του εν λόγω παραρτήματος. Το επιτόκιο που εφαρμόζεται για κάθε κράτος μέλος είναι το χαμηλότερο από τα δύο αυτά επιτόκια.

               (5)

               Δεδομένου ότι δεν υπήρχαν γεωργικά προϊόντα σε δημόσια αποθεματοποίηση κατά τη διάρκεια των έξι μηνών της περιόδου αναφοράς μεταξύ Μαρτίου και Αυγούστου 2014, δεν ζητήθηκε από τα κράτη μέλη να υποβάλουν κοινοποιήσεις σύμφωνα με το παράρτημα I σημείο I.2 πρώτο εδάφιο του κατ' εξουσιοδότηση κανονισμού (ΕΕ) αριθ. 906/2014.

               (6)

               Τα εφαρμοστέα επιτόκια θα πρέπει να καθοριστούν για το λογιστικό έτος 2015 του ΕΓΤΕ, λαμβανομένων υπόψη των διαφόρων αυτών παραγόντων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Για τις δαπάνες που αφορούν τα χρηματοοικονομικά έξοδα που πραγματοποίησαν τα κράτη μέλη στο πλαίσιο της διάθεσης κεφαλαίων για την αγορά προϊόντων παρέμβασης που καταλογίζονται στο λογιστικό έτος 2015 του Ευρωπαϊκού Γεωργικού Ταμείου Εγγυήσεων (ΕΓΤΕ), τα επιτόκια που προβλέπονται στο παράρτημα I του κατ' εξουσιοδότηση κανονισμού (ΕΚ) αριθ. 906/2014, κατ' εφαρμογή του άρθρου 3 παράγραφος 1 στοιχείο α) του εν λόγω κανονισμού, είναι το ενιαίο επιτόκιο που καθορίζεται σε 0,4 %.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Οκτωβρίου 2014.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Οκτωβρίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 347 της 20.12.2013, σ. 549.

      (2)  Κατ' εξουσιοδότηση κανονισμός (ΕΕ) αριθ. 906/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τις δαπάνες για τη δημόσια παρέμβαση (ΕΕ L 255 της 28.8.2014, σ. 1).